Nuus: Korrupsie; Rentekoerse; Eskom; UP; Brande; SAL… | RSGplus
Nuus: Korrupsie; Rentekoerse; Eskom; UP; Brande; SAL…
Gepubliseer op 21/01/2016.
21/01/2016	Nuus 21 Januarie 2016
Nog korrupsie? Die Openbare Beleggingskorporasie het bewerings deur die UDM-leier, Bantu Holomisa ten sterkte ontken. Holomisa beweer hy het inligting wat toon dat die korporasie 40-miljoen rand aan die ANC gegee het vir die vieringe van die party se 104de bestaansjaar. Die korporasie sê hy oorweeg verskeie opsies om wat hy noem opsetlike skade aan sy reputasie teen te werk. Holomisa weier om die bron van sy inligting bekend te maak. Hy het intussen die Openbare Beskermer gevra om die bewerings te ondersoek.
Rentekoerse verhoog? Die president van die reserwebank, Lesetja Kganyago sê intussen swak groei en stygende inflasie bied 'n beleidsdilemma vir die bank voor sy besluit oor rentekoerse aanstaande week. Die meeste ekonome voorspel dat die beleidskomitee op 28 Januarie 'n rentekoersverhoging sal aankondig, in die lig van 'n erg verswakkende rand en stygende voedselpryse wat inflasie opstoot. Kganyago sê die vooruitsig vir inflasie het sedert die laaste besluit oor rentekoerse in November agteruit gegaan. Hy sê daar is kommer oor die impak wat die sukkelende plaaslike geldeenheid op inflasie kan hê. Hy het bygevoeg dat die wisselkoers uiteindelik sal kalmeer en by fundamentele faktore sal aanpas.
Eskom in spervuur. Die Nelson Mandelabaai Sakekamer het Eskom daarvan beskuldig dat hy verbruikers vir sy ondoeltreffendheid laat betaal. Die Nasionale Energiereguleerder het openbare sittings oor Eskom se tariefverhogings in Port Elizabeth gehou. Eskom het aansoek gedoen vir 'n verhoging van sewentien persent. Die woordvoerder van die Sakekamer, David Mertens sê Eskom se onkostes het in vier van die afgelope vyf jaar gestyg sonder dat verduidelikings daarvoor verskaf word. Hy sê die Sakekamer is gekant teen die voorgestelde verhoging. Eskom wil 'n tekort van sowat 23 miljard rand verhaal met die verhoging.
Die DA sê Eskom-bestuurders moet die bonusse ter waarde van 73 miljoen rand terugbetaal wat hulle sedert die aanvang van beurtkrag in 2008 ontvang het. DA-lede het gister 'n petisie by Eskom se hoofkantoor in Megawattpark oorhandig. Die DA-parlementslid, Natasha Mazonne sê hulle neem standpunt in teen, wat sy genoem het, die voortgesette wanbestuur en ondoeltreffendheid by Eskom. Sy sê die bonusse is 'n belediging vir hardwerkende Suid-Afrikaners wat sukkel met onbestendige kragvoorsiening. Mazonne sê die tyd het aangebreek om Eskom se monopolie te verbreek en die energiesektor te hervorm sodat daar meer mededinging kan wees.
UP weer oop. Die Universiteit van Pretoria maak vandag weer oop vir personeellede nadat verrigtinge die afgelope twee weke deur betogings ontwrig is. Dit volg nadat die universiteit se bestuur 'n ooreenkoms met kontrakwerkers bereik het om uitkontraktering op kampusse te beëindig. Die ooreenkoms raak veiligheidswagte, skoonmakers, tuinwerkers en ander algemene werkers. Die kontrakwerkers eis ook 'n salaris van tienduisend rand per maand. Studente wat die stakende werkers gesteun het, het die ooreenkoms verwelkom. Normale akademiese aktiwiteite by die universiteit sal Maandag hervat word.
Brande in Kaap. Brandbestryders in Kaapstad probeer om 'n veldbrand by Sir Lowry's pas naby Somerset-Wes te blus. Een baan van die N2 in die rigting van Grabouw is gesluit, wat verkeer ontwrig. 'n Woordvoerder van die brandweer, Liezl Moodie sê 'n uitgebreide gebied is aan die brand. Volgens Moodie is daar nege brandweervoertuie op die toneel, en geen eiendom is op die oomblik in gevaar nie. Sy sê hulle het ook versoek dat brandweerhelikopters op 'n gereedheidsgronslag moet wees.
SAL se geldknyp. Die departement van finansies het stappe gedoen om te verseker dat die Suid-Afrikaanse Lugdiens kontant sal hê om sy skuld betyds te betaal. Die tesourie sê dit sluit in om fondse van oorsee af te herlei en pogings om verdere korttermyn-oorbruggingsgeriewe te verkry met regeringswaarborge van twee miljard rand. Die tesourie het met uitleners in verbinding getree en sê daar is aanduidings dat die banke nie hul geriewe gaan terugtrek nie.
Asiel vir vlugtelinge ingekort: Oostenryk sê die getal asielaansoeke wat in die land toegelaat sal word, sal voortaan drasties afneem. Volgens die kanselier, Werner Faymann sal die syfer oor die volgende vier jaar tot dertig-duisend per jaar beperk word, in vergelyking met die 90-duisend aansoeke verlede jaar. Serwië het in antwoord hierop gesê die getal migrante wat toegelaat word om deur die land te reis om asielaansoeke in Oostenryk en Duitsland in te dien, sal ook beperk sal word. Die Europese Unie het intussen gevra vir 'n beraad oor migrasie. Faymann sê hulle het nog nie besluit wat sal gebeur wanneer die beperkings bereik word nie.
Russe kort ruimteprogram in. Die Russiese Ruimte-agentskap sê die land gaan die omvang van sy ruimteprogram hersien. Dit volg nadat 'n koerant berig het dat die regering moontlik noodgedwonge besnoeiings van miljarde roebels aan sy maanverkenningsplanne sal moet maak. Rusland se hoogaangeskrewe ruimteprogram blyk 'n slagoffer te wees van die uitdagende ekonomiese toestande, wat die plaaslike ekonomie met meer as vier persent laat krimp het.